Vrou lei metropolisie na daggavonds | Netwerk24
Deur Ané Van Zyl 25 Mei 2019 21:19
'n 35-jarige vrou van Delft is Saterdagoggend in hegtenis geneem nadat sy die metropolisie reguit gelei het na 'n huis waarin daar sowat 50 kg se dagga was.
Die dagga wat op die perseel gevind is. Foto: Verskaf
'n Sak vol dagga wat deur beamptes gevind is.Foto: Verskaf
Wetstoepassers het op die dagga afgekom toe hulle die hop-huis in Leiden, Delft, deursoek het.
Die vrou het lede van die bende- en dwelmtaakspan van die Kaapstadse metropolisie en die plaaslike buurtwag daarheen gelei, lui 'n verklaring deur Ruth Solomons, woordvoerder van die Kaapstadse metropolisie.
Sy het Saterdagoggend omstreeks 10:00 só groot geskrik toe sy die wetstoepassingsbeamptes in die omgewing sien rondry, dat sy omgedraai en weggehardloop het.
Sy hardloop toe reguit na die huis waar die dagga gestoor is. Die beamptes het die vrou agtervolg en het haar in die hande gekry.
Hulle het toe afgekom op dagga in sakke, emmers en bokse. Dit het alles saam sowat 50 kg geweeg en het 'n geraamde waarde van R60 000.